Tirsdag morgen kørte en mand galt på Mors, hvorefter han blev fløjet på hospitalet med helikopter.

En mand er fløjet på hospitalet efter en soloulykke på Mors. Ulykken skete hvor vejen Lyngbro krydser Vilsundvej. Nordjyllands Beredskab fik en melding klokken 08.39 om den forulykkede bil, der ifølge indsatslederen på stedet, Nicolai Kanstrup, var gledet af vejen og ned i grøften. - Jeg kender ikke den præcise årsag, men det har regnet i løbet af morgenen, så det kan have været glat, lyder det fra indsatsleder Nicolai Kanstrup. Måtte klippe taget af bilen Da Nordjyllands Beredskab ankom til stedet, valgte de at klippe taget af bilen for at hjælpe ambulanceredderne, hvorefter manden blev fløjet med helikopter til hospitalet. - Jeg kender ikke mandens præcise tilstand, men manden var vågen på båren, da han blev fløjet til hospitalet, siger indsatsleder Nicolai Kanstrup. Trafikken var spærret cirka en times tid efter ulykken, men er nu åbnet for trafikanter igen.